FSMART พุ่งแรง 10% ทะลุเป้า 11.80 บ. โบรกฯชี้ปี 65 โตเด่น “เต่าบิน-ตู้บุญเติม” หนุน
FSMART วิ่งแรง 10% ทะลุเป้า 11.80 บ. โบรกฯ มอง ปี 65 โตเด่น เล็ง “เต่าบิน”-บริการทางการเงินในฐานะตัวแทนธนาคารผ่านตู้บุญเติม หนุน แนะ “เก็งกำไร”
16 พ.ย. 2564

ผู้สื่อข่าวรายงานว่าวันนี้ (16 พ.ย. 2564) ราคาหุ้นบริษัท ฟอร์ท สมาร์ท เซอร์วิส จำกัด (มหาชน) หรือ FSMART ณ เวลา 15:03 น. อยู่ที่ระดับ 12.40 บาท เพิ่มขึ้น 1.10 บาท หรือ 9.73% โดยทำจุดสูงสุด 12.60 บาท และทำจุดต่ำสุดที่ 11.30 บาท ด้วยมูลค่าการซื้อขาย 174.56 ล้านบาท

บริษัทหลักทรัพย์ คิงส์ฟอร์ด จำกัด ระบุในบทวิเคราะห์ (16 พ.ย. 2564) ว่า แนวโน้มผลประกอบการปี 2564 สะดุดจากผลกระทบ COVID-19 ก่อนจะกลับมาเติบโตในปี 2565 โดยมี Key Driver จากธุรกิจใหม่ตู้กดเครื่องดื่มชงสดเต่าบิน ซึ่งบริษัทฯ ตั้งเป้าติดตั้งให้ได้ 1,000 ตู้ ในปีนี้ และ 20,000 ตู้ภายใน 3 ปี สร้างรายได้แตะ 1 หมื่นล้านบาท (FSMART ถือหุ้นในสัดส่วน 19.34%)
ขณะที่ธุรกิจเดิมแนวโน้มรายได้ทรงตัวในระดับ 2.70 – 2.80 พันล้านบาทต่อปี โดยสัดส่วนรายได้จากบริการเติมเงินมือถือจะทยอยลดลง แต่จะชดเชยด้วยการปรับมาให้บริการทางการเงินในฐานะตัวแทนของธนาคารขนาดใหญ่สามารถให้บริการโอน – ฝาก รวมถึง Mini ATM ที่เริ่มให้บริการถอนเงินผ่านตู้บุญเติม ซึ่งปกติธุรกรรมการถอนเงินสดจะมากกว่าฝากหลายเท่า ตั้งเป้าภายใน 2 ปีข้างหน้า 10,000 ตู้ ทั้งนี้ตลาดคาด EPS Growth ในปี 2565 โตเฉลี่ยที่ราว 10% แนะนำ “เก็งกำไร” ราคาเป้าหมาย 11.80 บาท
 